NGV: Regering meer besorg oor ideologie as oor burgers - Solidariteit WêreldSolidariteit Wêreld
Tuis › Mediaverklarings › NGV: Regering meer besorg oor ideologie as oor burgers
NGV: Regering meer besorg oor ideologie as oor burgers
Solidariteit se Beroepsgilde vir Gesondheidspraktisyns het vandag hul misnoeë uitgespreek oor die onverantwoordelike hantering van die Wetsontwerp op die Nasionale Gesondheidsversekering (NGV). Dit volg op die Departement van Gesondheid se poging om die voorgestelde wetsontwerp goedgekeur te kry sonder behoorlike openbare deelname en konsultasie.
Volgens Morné Malan, senior navorser by die Solidariteit Navorsingsinstituut (SNI), dui die Departement van Gesondheid se gedrag daarop dat dié departement toenemend gewillig lyk om skadelike beleid deur te druk ten spyte van die negatiewe impak wat dit op die fiskus én die gesondheid van Suid-Afrikaanse burgers sal hê.
"Minister Motsoaledi reageer op kritiek asof hy dink dat hy in 'n oorlog gewikkel is met organisasies wat burgers se regte probeer bevorder en beskerm. Hy moet homself dalk afvra wat daardie persepsie aanwakker. Die departement tree in kwade trou op vandat die wetsontwerp in Junie vrygestel is. Hulle is kripties oor finansies, praktiese sake, die aard en omvang van die NGV-fonds, die impak op gesondheidspraktisyns en meer. Hulle slaan ook baie duidelik geen ag op kommentare of voorstelle om die huidige stelsel te verbeter nie. Voorts is die beraamde kostes van die NGV nog geensins bekend nie, maar dit sal 'n enorme bedrag beloop," het Malan verduidelik.
Solidariteit benadruk sy opposisie teen die NGV-wetsontwerp en die nasionalisering van gesondheidsorg deur die effektiewe onteiening van die privaat gesondheidsorgsektor se hulpbronne. "Ons weier om die narratief te aanvaar dat die departement poog om Suid-Afrika 'n gesonder land te maak, want hierdie wetsontwerp het by uitstek verskeie tekortkominge wat tallose denkbare – en waarskynlike – negatiewe gevolge sal hê – ekonomies en veral met betrekking tot die gesondheid van Suid-Afrikaners. Wanneer regerings so optree, dan moet hul hanteer word as ideoloë of magsugtig, of beide," het Malan gesê.
Solidariteit verwerp verder die pogings van die departement om die debat rondom die NGV te skets as 'n stryd tussen klasse. "Hierdie kwessie gaan nie oor ryk teenoor arm nie. Dit het te make met siek teenoor gesond. Op die oomblik is ons openbare gesondheidsorg so siek dat dit bykans terminaal is, en deur alle gesondheidsorg aan hierdie burokrate oor te dra, gaan niemand help nie. Dit gaan net die diens wat tot die Esidimeni-tragedie aanleiding gegee het, en die ontelbare openbare hospitale wat reeds uitmekaar val, nasionaliseer totdat niemand meer kan wegkom van die onbevoegdheid van dié regering nie," het Malan benadruk.